Author: administrator
Last saved by: vavrovm
Company: Abyss

Predkladacia správa

Návrh  systému odškodňovania pri mimoriadnych situáciách  bol vypracovaný na základe  záverov z 2. rokovania Výboru vlády Slovenskej republiky  pre riešenie následkov škôd vzniknutých povodňami v roku 2010.
 
            Materiál na rokovanie vlády SR predkladá minister vnútra SR a predseda Výboru vlády Slovenskej  republiky pre riešenie následkov škôd vzniknutých povodňami v roku 2010.
 
            Na vypracovaní návrhu sa okrem rezortu ministerstva vnútra podieľali aj ďalšie rezorty: ministerstvo financií, ministerstvo pôdohospodárstva, životného prostredia a regionálneho rozvoja a ministerstvo práce, sociálnych vecí a rodiny.
 
Materiál sa zaoberá finančným riešením mimoriadnych situácií v oblasti: priebežného uhrádzania výdavkov na záchranné práce, poskytovanie príspevku na kompenzáciu povodňových škôd na majetku fyzických osôb, sociálnej pomoci a podpory občanom na úrovni štátu i na úrovni regionálnej a miestnej samosprávy. Ako východisko k riešeniu danej problematiky slúži analýza existujúcej legislatívy a zdrojov možného krytia vzniknutých výdavkov. Súčasťou materiálu sú  aj prílohy, ktoré obsahujú spôsob riešenia náhrad a odškodnení v okolitých krajinách.
 
Na základe analýzy súčasného stavu a možností riešenia danej problematiky sú navrhnuté opatrenia so stanovením termínu a zodpovedných subjektov.

            Návrh bol prerokovaný a schválený na 3. zasadnutí Výboru vlády Slovenskej republiky  pre riešenie následkov škôd vzniknutých povodňami v roku 2010, ktoré sa konalo 22. septembra 2010.

Materiál bol predmetom medzirezortného pripomienkového konania. K uplatneným zásadným pripomienkam sa uskutočnili osobitné rozporové konania. Výsledky rozporových konaní sú súčasťou vyhodnotenia pripomienkového konania. Materiál sa predkladá na  rokovanie vlády Slovenskej republiky bez rozporov.

 Predkladaný materiál nemá vplyv na rozpočet verejnej správy, na podnikateľské prostredie, na životné prostredie, na informatizáciu spoločnosti  a nemá ani sociálne vplyvy.  Materiál je totiž len analýzou súčasného stavu legislatívy a jeho závery sú sformulované do návrhu systémových opatrení, ktoré majú prispieť k zlepšeniu  a tým spružneniu odškodňovania pri mimoriadnych situáciách. Po ich schválení sa budú novo formulovať texty niektorých zákonov a  vykonávacích predpisov k nim. Doložka vybraných vplyvov bude teda v ďalšej etape súčasťou každej navrhovanej legislatívnej zmeny.